Upington-man kom op skoonpa se lyk af - Maroela Media
Upington-man kom op skoonpa se lyk af
Niemand is nog in hegtenis geneem nadat die liggaam van 'n Noord-Kaapse sakeman Woensdag in sy huis in Upington gevind is nie.
Dries Botha (61) se liggaam is Woensdag omstreeks 18:00 deur sy skoonseun, Jurgens Coetzee, gevind. Hy het 'n steekwond in sy bors gehad.
Kapt. Jacques September, woordvoerder van die polisie, het aan Maroela Media gesê dit is nog nie duidelik presies wanneer Botha vermoor is nie. "Ons weet hy is Dinsdag omstreeks 11:00 vir die laaste keer lewend gesien. Daar sal 'n nadoodse ondersoek gedoen word wat na verwagting 'n beter aanduiding sal gee van wanneer hy dood is," het September gesê.
Coetzee het aan Maroela Media gesê hy is Woensdag na sy skoonpa se huis ontbied nadat 'n buurvrou onraad vermoed het. "My skoonpa was altyd vroeg soggens op en bedrywig rondom sy huis. Toe een van die buurvroue agterkom dat dit al heeldag stil rondom die huis is en gesien het dat die hek waaragter sy motors geparkeer staan, oop staan, het sy onraad vermoed," het Coetzee gesê.
"Sy het by sy kamervenster ingeloer en gesien dat die kamer heeltemal omgekeer is. Sy was bang dat daar dalk nog 'n rower in die huis kan wees en hulle het my gebel om te kom kyk. Ek het toe op sy liggaam afgekom."
Volgens Coetzee is klein items soos selfone, 'n skootrekenaar en kameras uit die huis gesteel, maar hulle is nog nie seker wat alles vermis word nie. "Ons vermoed maar dat hulle op 'n manier in die huis ingekom het en dat daar 'n struweling was. Ons weet nie of iemand wat hy geken het by die moord betrokke was of selfs hoeveel verdagtes betrokke was nie. Die polisie is besig met die ondersoek en ons hoop dat hulle binnekort 'n deurbraak sal maak."
Botha was jare lank 'n sakeman op die dorp en het ten tyde van sy dood sy eiendomme bestuur. Hy was die pa van twee dogters.
Tutu: 'Moet my nie ten alle koste aan die lewe hou nie'
AfriSake kap Black First Land First se dreigemente oor grond
Charlotte Botha · 3 jare gelede
Hy was nie 61 jaar oud maar wel 59 hy sou die 12 Novemeber 2016 60 geword het. Hy is my man se broer en my man is ouer as hy. Hy was die 2de outste van 4 kinders.
Dankie vir wat jy vertel, Charlotte. Wanneer meer inligting beskikbaar word, laat weet asseblief.
Upington. Vreedsame dorp inni Noord Kaap. Selfs daar word gemoor. Vir n selfoon kamera skootrekenaar. Mense alles saam seker nie R 12 000 werd nie. Droom ek…..nee Nou word n man uit die gemeenskap weggeneem deuriemand wat te lui en sleg is om te werk. Kleinkinders van n oupa ontneem. Deur n pes. Mense word net geskiet gesteek vermoor. Dit is skokkend. Nog n pa vermoor. Ek was baie op Upington. Mooi mense. Daai vyand kom van buite. Here ek glo hy sal gevang word. Jammer vir die familie wat agterbly. Dit is swaar. Hopelik pik n pofadder die moordenaar. Hy moet 300 jaar in die tronk sit
My innige simpatie aan die familie. Dit skeur 'n gat in mens se hart!
Waarom vermoor? Wat is die doel van moord?
Here gee rus, gee kalmte.
Wimpie Botha · 3 jare gelede
Dries was my broer ook. Ek gun hom God se vrede en rus. Rus sag Dries en dankie vir die baie lekker tye wat ons saam deurgebring het.